钦定古今图书集成/理学汇编/文学典/第052卷 > 齐澣〈抗〉
## 钦定古今图书集成/理学汇编/文学典/第052卷 > 齐澣〈抗〉

按《唐书》本传：“齐澣，字洗心，定州义丰人。少开敏，年十
四见特进李峤，峤称有王佐才。中宗在庐陵，澣上言
请抑诸武，迎太子东宫，不执。及太子还，武后召澣宴
同明殿，谕曰：‘朕母子如初，卿豫有力焉，方不次待尔’。
澣辞母老，不忍远离，赏而罢。圣历初，及进士第，以拔
萃调蒲州司法参军。有父子连坐论死者，澣曰：‘条落
则本枯，奈何俱死’？”议贷其父，太守不听，固争，卒原。景
云初，姚崇取为监察御史，凡劾奏，常先风教，号善职。
睿宗将祠太庙，刑部尚书裴谈摄太尉，先告。澣奏：“孝
享摄事，稽首而拜，恭明神也。”而谈慢媟不恭。并劾谈
神昏形滓，挟邪以罔上。神龙时事武三思陷敬晖，没
其家以获进。妻外淫，男女不得姓氏。“夫告神慢事，主
不忠，家不治。有是三罪，不可不寘之法。”谈由是下除
汾州刺史。开元初，姚崇复相，用为给事中、中书舍人，
论駮及诰诏，皆援准古谊，朝廷大政必咨之，时号“解
事舍人。”数讽崇年老，宜避位。宋璟在广州，因劝崇举
自代，崇用其谋。璟为相，他日问曰：“吾不敢冀房、杜比，
尔日诸公云何？”澣曰：“不如璟请故。”答曰：“前时近郊户
三百以为困，今不百户，是以知之。”马怀素等绪次《四
库书》，表澣为副。改秘书少监，出为汴州刺史。地当舟
车凑集，事浩繁，前刺史数不称职，惟倪若水与澣以
清毅闻，吏民颂美。元宗封泰山，历汴、宋、许，车骑数万，
王公妃主，四夷君长马橐它亦数万，所顿弥数十里。
澣列长棚，㡩幕联亘，上食凡千轝，纳筦钥，身进膳，帝
以为知礼，喜甚，为留三日，赐帛二千匹。澣以淮至徐
城险急，凿渠十八里入青水，人便其漕。中书令张说
择丞辖，以王丘为左，澣为右。李元纮、杜暹当国，表宋
璟为吏部尚书，澣及苏晋为侍郎，世谓台选。尝奏事，
帝指政事堂曰：“非卿尚谁居者？”是时，开府王毛仲宠
甚，与龙武将军葛福顺相婚嫁，毛仲奏请无不从。澣
乘问曰：“福顺典兵马，与毛仲为婚家。小人宠极则奸
生，不预图且有后患。高力士小心谨畏，加宦人可备
禁中驱使，腹心所委，何必毛仲哉！”又言：“君不密失臣，
臣不密失身，惟陛下密此言。”帝嘉纳，且劳曰：“卿第出
我，徐计其宜。”会大理丞麻察坐事出为兴州别驾，澣
往饯，因道谏语。察素奸佻，遽言状。帝怒，召澣入殿中，
曰：“卿尚疑朕不密，而反告察，谓何？且察轻躁无行，常
游太平门者，讵不知邪？”澣免冠顿首谢。贬高州良德
丞，察再贬皇化尉，其党齐敷、郭禀皆流放。久之，澣徙
索卢丞、郴州长史、濠常二州刺史，迁润州。州北距瓜
步沙尾，纡汇六十里，舟多败溺。澣徙漕路，由京口埭，
治伊娄渠以达杨子，岁无覆舟，减运钱数十万。又立
伊娄埭官征其入，招还流人五百户，置明州以安辑
之。复徙汴州。澣中失势，益怅恨。素操寖衰，更倚力士
助，得为两道采访使，兴利以中天子意。裒货财遗谢
贵幸，纳刘戒女为妾，不答。其妻李林甫恶其行，欲挤
而废之。会其幕府坐赃事连澣，诏矜澣老，放归田里。
天宝初，召为太子少詹事，留司东都。严挺之亦为林
甫所废，与澣家居，杖屦经过不缺日。林甫畏之，乃用
澣为平阳太守，离其谋，更以黄老清静为治。卒，年七
十二。肃宗时，录林甫所陷者皆褒洗，故澣赠礼部尚
书。澣尝称陈希烈、宋遥、苗晋卿、“韦述之才”，后皆大显。
麻察者，河东人，由明经第五迁殿中侍御史。魏元忠
子昇，死节愍太子难，而元忠系大理。昇妻郑父远，尝
纳钱五百万，以女易官。武后重元忠旧臣，欲荣其姻
对，授远河内令，子洺州参军。元忠下狱，遣人绝婚，许
之，明日嫁其女。察劾远败风教，请锢终身，远遂废。当
时谓察为公，而终以憸险斥云。澣孙抗。

抗，字遐举，少值天宝乱，奉母夫人隐会稽。寿州刺史
张镒辟署幕府。抗吏事闲敏，有文雅。从镒镇江西，及
以宰相领凤翔，奏署监察御史。李楚琳乱，奔奉天，授
侍御史，迁户部员外郎。萧复引为江淮判官。德宗自
梁、洋还，财用大屈，盐铁使元琇荐抗才，改仓部郎中，
斡盐利。俄为水利运副使，护漕江淮，给京师。历谏议
大夫。坐小累，为处州刺史，历苏州，徙潭州观察使。召
为给事中，迁河南尹，进太常卿，以中书侍郎同中书
门下平章事。抗无远谋大略，虽用心至精，末乃滋彰
苛刻。以病乞身，罢为太子宾客。卒，年六十五，赠户部
尚书，谥曰成。初，吏部岁考书言，以他官第上下，中书门下遣官覆实以为常。抗以尚书、侍郎皆大臣选，今
更覆核，非任人勿疑之道。礼部侍郎试贡士，其姻旧
悉试考功，谓之“别头”，皆奏罢之。又省州别驾、田曹、司
田官、判司双曹者，减中书吏员，此其稍近治者云。